На основу члана 2.12 став 5. Изборног закона Босне и Херцеговине („Службени гласник БиХ“, бр. 23/01, 07/02, 09/02, 20/02, 25/02, 04/04, 20/04, 25/05, 52/05, 65/05, 77/05, 11/06, 24/06, 32/07, 33/08, 37/08, 32/10, 18/13, 7/14, 31/16 и 41/20), члана 7. Упутства о утврђивању квалификације, броја, именовању и разрјешењу и обуци чланова изборне комисије основне изборне јединице у Босни и Херцеговини („Службени гласник БиХ“, бр. 29/18 и 36/19), члана 37. Статута општине Хан Пијесак (Службени гласник општине Хан Пијесак бр. 10/17), и члана 1. Одлуке о објављивању Јавног огласа за именовање једног члана Општинске изборне комисије Хан Пијесак Скупштина општине Хан Пијесак, расписује

ЈАВНИ ОГЛАС

за именовање једног члана Општинске изборне комисије Хан Пијесак

I- Расписује се Јавни оглас за именовање једног члана Општинске изборне комисије Хан Пијесак.

Код избора за члана Општинске изборне комисије Хан Пијесак водиће се рачуна:

1) да састав Општинске изборне комисије одражава заступљеност конститутивних народа укључујући и остале, водећи рачуна о последњем попису становништва проведеном на државном нивоу, што је регулисано чланом 2.14 Изборног закона БиХ,

2) да састав Општинске изборне комисије одражава равноправну заступљеност полова у складу са Законом о равноправности полова у Босни и Херцеговини /пречишћени текст/ („Службени гласник БиХ“, број 32/10), што подразумијева да је један од полова заступљен најмање са 40% од укупног броја чланова.

II- Надлежност Општинске изборне комисије регулисана је Изборним законом БиХ и одговарајућим подзаконским прописима.

III- Мандат.

(1) Мандат члана Општинске изборне комисије траје седам година и тече од дана давања сагласности Централне изборне комисије на рјешење Скупштине општине Хан Пијесак о именовању члана Општинске изборне комисије.

(2) Члан Општинске изборне комисије не заснива радни однос.

(3) Члан Општинске изборне комисије има право на мјесечну накнаду у складу са Законом и Одлуком о висини накнаде за рад чланова изборне комисије основне изборне јединице у БиХ.

IV- Општи и посебни услови које кандидат треба да испуњава.

Општи услови:

1) да је лице са правом гласа - лице старије од 18 година,

2) да је лице са одговарајућом стручном спремом и искуством у спровођењу избора.

Посебни услови:

1) да има пребивалиште на подручју општине Хан Пијесак, (Изузетак: Члан Општинске изборне комисије може бити лице са пребивалиштем из друге општине, уколико нема кандидата са пребивалиштем у општини Хан Пијесак који испуњавају услове тражене јавним огласом.),

2) да има завршен факултет, VII/1 степен стручне спреме или завршен факултет Болоњског система студирања са најмање 180 ECTS, (Изузетак: Члан изборне комисије може бити лице које има завршену вишу школу, односно VI степен стручне спреме, ако је потребно испоштовати одредбе члана 2.14 став 1. Изборног закона Босне и Херцеговине или уколико нема кандидата који испуњавају услове из члана 2. став 1 тачка б) Упутства).

3) да посједује искуство у спровођењу избора (Изузетак: Члан Општинске изборне комисије може бити лице које има VII/1 степен стручне спреме, завршен правни факултет, односно завршен правни факултет Болоњског система студирања са најмање 180 ECTS, без изборног искуства.):

Под искуством у спровођењу избора подразумијева се:

- чланство у изборној комисији и

- чланство у бирачком одбору на изборима обухваћеним Изборним законом БиХ.

V- Сукоб интереса.

У смислу члана 2.3 Изборног закона Босне и Херцеговине за члана Општинске изборне комисије не може се кандидовати лице:

1) које се не може кандидовати у смислу одредби чланова 1.6, 1.7 и 1.7а Изборног закона БиХ,

2) које је члан највишег извршно-политичког органа политичке странке или коалиције (предсједник, потпредсједник, генерални секретар или члан извршног одбора или главног одбора),

3) које је носилац изабраног мандата или је члан извршног органа власти, осим у случајевима предвиђеним чланом 2.12 став 4. Изборног закона БиХ,

4) које је кандидат за изборе за било који ниво власти,

5) којем је изречена казна за радњу која представља тежу повреду изборних закона или прописа за коју је лично одговорно, у последње четири године, рачунајући од дана правоснажности одлуке,

6) које обавља извршну функцију, како је утврђено одредбама члана 1.8 сатв 6. Изборног закона БиХ, односно лице које је на дужност именовао Савјет министара БиХ, Влада Федерације БиХ, Влада Републике Српске, кантонална влада и скупштина општине.

VI- Потребна документа.

Уз пријаву на Јавни оглас кандидати су дужни приложити доказе о испуњавању општих и посебних услова, у оригиналу или овјереној копији:

1. увјерење о држављанству (не старије од шест мјесеци),

2. извод из матичне књиге рођених,

3. доказ о мјесту пребивалишта надлежног органа (не старији од три мјесеца),

4. доказ о стручној спреми (овјерена диплома о стеченој стручној спреми),

5. доказ о посједовању искуства у провођењу избора, (што подразумијева чланство у изборној комисији или чланство у бирачком одбору на изборима обухваћеним Изборним законом БиХ).

6. својеручно потписану и код надлежног органа овјерену изјаву о националном изјашњењу са последњег пописа становништва у Босни и Херцеговини,

7. својеручно потписану и код надлежног органа овјерену изјаву да се на њега не односе одредбе члана 2.3 Изборног закона БиХ.

Са кандидатима који буду испуњавали услове Јавног огласа Комисијa за спровођење поступка по Јавном огласу за именовање једног члана Општинске изборне комисије Хан Пијесак обавиће интервју о чему ће кандидати бити благовремено обавијештени, на адресу коју су назначили у пријави.

Документи који буду приложени уз пријаву неће се враћати кандидатима.

VII- Рок и мјесто за подношење пријава.

1) Рок за подношење пријава је осам дана од дана објављивања Јавног огласа у „Службеном гласнику Републике Српске“, дневном листу „Глас Српске“ и званичној интернет страници Општине Хан Пијесак.

2) Ако Јавни оглас не буде објављен истовремено, рок ће се рачунати од дана последњег објављивања.

4) Неблаговремене и непотпуне пријаве неће се узети у разматрање.

5) Пријаве са доказима о испуњавању општих и посебних услова могу се доставити лично или путем поште на адресу: Скупштина општине Хан Пијесак, Улица Александра Карађорђевића бр. 4, 71360 Хан Пијесак, са назнаком „Комисија за провођење поступка по Јавном огласу за именовање једног члана Општинске изборне комисије Хан Пијесак“.

Број: 01-111-7/21

Датум: 08.09.2021. године

ПРЕДСЈЕДНИК СКУПШТИНЕ ОПШТИНЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Кристина Стојановић, дипл. ек.)